Drie sterf in vliegtuigongelukLede van die reddingspan op pad na die wrak van die vliegtuig. Foto: Facebook via Leon Harrington Drie mans is dood nadat ŉ ligte vliegtuig Saterdag in ŉ krans tussen Ngodwana en Nelspruit vasgevlieg het. Brig. Leonard Hlathi, woordvoerder van die polisie, het die voorval aan Maroela Media bevestig. “Die inligting is tans nog min en die oorledenes se name is nog nie bekend nie. Die burgerlugvaartowerheid stel ondersoek in,” het Hlathi gesê. Albert Gryvenstein, die operasionele bestuurder van Bossies Community Justice, wat by die soektog na die wrak van die vliegtuig betrokke was, het aan Maroela Media gesê die ongeluk het vermoedelik tussen 11:00 en 13:00 gebeur. “Drie jong mans was in die Piper ligte vliegtuig wat glo by die Kruger Mpumalanga Internasionale Lughawe opgestyg het op pad na Gauteng. Hulle het by die Clivia-pas in digte mis in ŉ krans vasgevlieg en al drie is dood,” het hy gesê. “Die soektog het gister begin nadat boswerkers die vliegtuig gesien en die slag van die ongeluk gehoor het. Weens slegte weerstoestande kon ons egter nie gister by die wrak uitkom nie en ons het die liggame eers vanoggend gaan haal.” Gryvenstein kon ook nie onmiddellik die name van die oorledenes bevestig nie, maar het gesê al drie mans was 20 jaar oud. Die drie oorledenes is egter op sosiale media as Brandon Pretorius, Jonathan Plotz en Clifton Maverick geïdentifiseer. ŉ Boer en sakeman van Limpopo, Jaco Jansen van Rensburg, is vroeër vandeesweek dood nadat ŉ ligte vliegtuig in die Rooiberg-gebied buite Bela-Bela neergestort het.